### NN 157/2025 (30.12.2025.), Pravilnik o sadržaju podataka u izjavama i podataka u Središnjem registru stanovništva te o identifikacijskim oznakama kućanstava

Ministarstvo financija

2364

Na temelju članka 17. Zakona o Središnjem registru stanovništva (»Narodne novine«, broj 67/2025.), ministar financija donosi

PRAVILNIK

O SADRŽAJU PODATAKA U IZJAVAMA I PODATAKA U SREDIŠNJEM REGISTRU STANOVNIŠTVA TE O IDENTIFIKACIJSKIM OZNAKAMA KUĆANSTAVA

I. OPĆE ODREDBE

Predmet Pravilnika

Članak 1.

(1) Ovim Pravilnikom propisuju se podaci koje sadrže izjave o izvanbračnoj zajednici ili neformalnom životnom partnerstvu, o vjeri i materinskom jeziku, o nacionalnosti, o podacima za kontakt iz članka 10. stavka 4. i izjavama o članovima kućanstava iz članaka 24. i 25. Zakona.

(2) Pored podataka iz stavka 1. ovoga članka, ovim Pravilnikom propisuje se način i pravila dodjele identifikacijskih oznaka kućanstava iz članka 26. Zakona te sadržaj podataka o osobama smještenim u institucionalnim kućanstvima iz članka 16. Zakona.

(3) Izrazi koji se koriste u ovom Pravilniku, a imaju rodno značenje, koriste se neutralno i odnose se jednako na muški i ženski rod.

II. IZJAVE O IZVANBRAČNOJ ZAJEDNICI ILI NEFORMALNOM ŽIVOTNOM PARTNERSTVU, O VJERI I MATERINSKOM JEZIKU, O NACIONALNOSTI I PODACIMA ZA KONTAKT

Podnošenje izjava

Članak 2.

Osoba upisana u Središnji registar stanovništva (u daljnjem tekstu: Središnji registar) može prema članku 10. stavku 4. Zakona podnijeti izjave radi upisa:

1. podataka o izvanbračnoj zajednici ili neformalnom životnom partnerstvu

2. podataka o vjeri i materinskom jeziku

3. podataka o nacionalnosti i

4. podataka za kontakt.

Sadržaj izjave o upisu ili izmjeni podataka o izvanbračnoj zajednici ili neformalnom životnom partnerstvu

Članak 3.

Izjavom se upisuju ili izmjenjuju upisani podaci o izvanbračnoj zajednici ili neformalnom životnom partnerstvu u Središnji registar te sadrži sljedeće podatke:

1. ime, prezime i osobni identifikacijski broj (u daljnjem tekstu: OIB) davatelja izjave

2. vrsta zajednice – izvanbračna zajednica ili neformalno životno partnerstvo

3. ime, prezime i OIB izvanbračnog druga ili neformalnog životnog partnera

4. datum početka ili prestanka zajednice i

5. postojanje zajedničkog djeteta ako je rođeno u izvanbračnoj zajednici koja se prijavljuje.

Sadržaj izjava o vjeri i materinskom jeziku

Članak 4.

U izjavama o vjeri i materinskom jeziku navode se podaci o:

– vjeri – vjera kojoj osoba pripada ili podatak da nije vjernik ili osoba izjavljuje neku drugu činjenicu i

– materinskom jeziku – osoba izjavljuje koji jezik smatra svojim materinskim jezikom ili izjavljuje neku drugu činjenicu.

Sadržaj izjave o nacionalnosti

Članak 5.

U izjavi o nacionalnosti navode se podaci o:

– nacionalnosti utvrđenoj Ustavom Republike Hrvatske kojoj osoba pripada ili

– osoba izjavljuje neku drugu činjenicu.

Sadržaj izjave o podacima za kontakt

Članak 6.

U izjavama iz članka 3. do članka 5. ovoga Pravilnika, osoba dostavlja podatke za kontakt, i to:

– podatak o broju telefona ili mobilnog uređaja

– podatak o elektroničkoj pošti i

– ostalo.

Korištenje klasifikacijskih oznaka

Članak 7.

Podaci o vjeri, materinskom jeziku i nacionalnosti upisuju se u Središnji registar uz klasifikaciju koju vodi i održava Državni zavod za statistiku.

III. SADRŽAJ PODATAKA O OSOBAMA UPISANIM U INSTITUCIONALNA KUĆANSTVA

Sadržaj podataka o osobama smještenim u institucionalnim kućanstvima

Članak 8.

Podaci o osobama smještenim u institucionalna kućanstva iz članka 8. Zakona su:

– podaci o osobi ili ustanovi koja organizira smještaj i/ili pruža uslugu, i to: osobno ime ili naziv, OIB i adresa osobe ili ustanove koja organizira smještaj i/ili pruža uslugu

– lokacija smještaja – adresa na kojoj je osoba smještena

– OIB i osobno ime smještenih osoba

– razlog smještaja

– datum početka smještaja i/ili korištenja usluge

– očekivano vrijeme trajanja smještaja i/ili korištenja usluge i

– datum završetka smještaja i/ili korištenja usluge.

IV. IZJAVA O ČLANOVIMA KUĆANSTAVA

Generiranje kućanstva

Članak 9.

(1) Ministarstvo financija, Porezna uprava u Središnjem registru generirat će podatke o kućanstvu na temelju podnijete izjave i provedenih postupaka propisanih člancima 24. i 25. Zakona.

(2) Izjavu iz stavka 1. ovoga članka može podnijeti osoba, član kućanstva, radi generiranja podataka o novom kućanstvu obuhvatom osoba koje neće biti obuhvaćene kućanstvom pod pretpostavkama propisanim člankom 23. Zakona.

Sadržaj izjave o kućanstvu

Članak 10.

U izjavi o članovima kućanstva iz članaka 24. i 25. Zakona osoba u ime kućanstva navodi podatke o ostalim osobama koje čine kućanstvo, i to podatke za svaku osobu:

– OIB i osobno ime i

– nastanjuje li osoba istu stambenu jedinicu.

V. NAČIN I PRAVILA DODJELE IDENTIFIKACIJSKIH OZNAKA KUĆANSTAVA

Dodjela identifikacijske oznake kućanstvu na istoj stambenoj jedinici

Članak 11.

(1) Svakom generiranom kućanstvu sukladno člancima 23. i 24. Zakona koje se može povezati s identifikacijskom oznakom stambene jedinice dodijelit će se identifikacijska oznaka kućanstva.

(2) Ako u istoj stambenoj jedinici postoje dva ili više kućanstava, identifikacijsku oznaku kućanstva čini identifikacijska oznaka stambene jedinice iz stavka 1. ovoga članka kojoj se dodaje slijedni broj.

Dodjela identifikacijske oznake kućanstvu na više stambenih jedinica

Članak 12.

(1) Ako osoba u ime kućanstva podnosi Izjavu o članovima kućanstva, u Središnjem registru generira se jedno kućanstvo s identifikacijskom oznakom stambene jedinice te osobe.

(2) Kućanstvu iz stavka 1. dodijelit će se identifikacijska oznaka kućanstva kao identifikacijska oznaka stambene jedinice osobe koja je podnijela Izjavu o članovima kućanstva na način da će se u Središnjem registru evidentirati podatak i o ostalim identifikacijskim oznakama stambenih jedinica koje čine navedeno kućanstvo.

Prestanak i promjena generiranog kućanstva

Članak 13.

(1) Uslijed okolnosti koje dovode do prestanka i promjene postojećeg kućanstva ili promjene stambene jedinice, identifikacijska oznaka kućanstva stavlja se u status neaktivnosti.

(2) Okolnostima koje utječu na prestanak postojećeg kućanstva iz stavka 1. ovoga članka smatraju se:

– promjena podataka o srodstvu

– promjena prebivališta

– promjena stambene jedinice

– promjene predajom nove izjave o članovima kućanstva i

– ostale promjene koje utječu na generiranje kućanstva u skladu s odredbama Zakona.

VI. ZAVRŠNA ODREDBA

Stupanje na snagu Pravilnika

Članak 14.

Ovaj Pravilnik stupa na snagu prvoga dana od dana objave u »Narodnim novinama«.

Klasa: 011-01/25-02/20
 Urbroj: 513-07-21-01-25-11
 Zagreb, 19. prosinca 2025.

Potpredsjednik
 Vlade Republike Hrvatske
 i ministar financija
 dr. sc. Marko Primorac, v. r.